जोधपुर | मुख्य चिकित्सा एवं स्वास्थ्य अधिकारी डा. सुनील बिष्ट ने गुरुवार को जिले के समस्त खंड मुख्य चिकित्सा अधिकारियों की रिव्यू बैठक लेकर स्वास्थ्य विभाग की चल रही विभिन्न योजनाओं की प्रगति रिपोर्ट की समीक्षा की। जिसमें सभी ब्लॉक सीएमएचओ को निर्देश दिए कि स्वास्थ्य विभाग की योजनाओं की समय पर लाइन-लिस्टिंग में आ रहे गेप को दूर करें तथा ग्रामीण क्षेत्रों में नदारद रहने वाले कार्मिकों पर सख्त कार्यवाही करें। उन्होंने समस्त चिकित्सा संस्थानों पर आवश्यक दवाइयों, उपकरणों आदि की उपलब्धता सुनिश्चित करने के निर्देश दिए। उन्होंने आगामी दिनों में मुख्यमंत्री की गौरव यात्रा को ध्यान में रखते हुए आवश्यक तैयारियों के निर्देश दिए। साथ ही रामदेवरा यात्रियों के लिए चिकित्सा एवं स्वास्थ्य सेवाओं की सुचारू व्यवस्था करने के लिए कहा। बैठक में भामाशाह स्वास्थ्य बीमा योजना, राष्ट्रीय बाल स्वास्थ्य कार्यक्रम, राजश्री योजनाओं का लाभ शत-प्रतिशत लाभार्थियों को मिले, इसके लिए कार्य योजना बनाई गई।